**Târzie lacrimă, iubirea...**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am fost copila de la ţară,

Veneau necazuri şi treceau uşor.

Mai dragă ca o primăvară,

Trecu copilăria ca un nor.

Ne sunt părinţii aproape morţi

De griji şi de nevoi prea multe,

Copiii lor plecară toţi

Şi glasul vântului se ascute.

Ce singur eşti când nu mai vine nimeni,

Flămând de lumea-ntreagă.

E Postu' Negru şi e vineri,

Nu-i nicăieri copila dragă.

Când l-am văzut din nou pe tata,

Îşi ascunsese moartea-n piept,

Spunea ce este judecata:

Să, ţii, copilă, drumul drept.

La crucea lui încerc să mă adun,

Trăiesc în lacrimi amintirea:

Rămân, tăicuţă, mai rămân,

Târzie lacrimă, iubirea.